শিক্ষা মন্ত্রণালয়ের সূত্র জানায়, দেশের যেসব উপজেলায় কোনো সরকারি কলেজ নেই সেখানে একটি করে কলেজ সরকারি করার ঘোষণা দেন প্রধানমন্ত্রী। সে আলোকে শিক্ষ মন্ত্রণালয় সরকারি কলেজবিহীন ৩০১টি উপজেলার একটি করে কলেজ সরকারি করার কার্যক্রম শুরু করে। সরকারি করতে প্রধানমন্ত্রীর সম্মতিপ্রাপ্ত কলেজেগুলোর মধ্যে চলতি মাসে দুই ধাপে ২৭৬টি এবং এর আগে তিনটিসহ মোট ২৭৯টি কলেজ সরকারি করা হয়েছে। পাঁচটি কলেজ সরকারি করার বিষয়ে অর্থ ছাড়ের সম্মতির জন্য অথ্য মন্ত্রণালয় পাঠানো হয়েছে। আর প্রধানমন্ত্রীর সম্মতিপ্রাপ্ত নাটোর জেলার গোপালপুর উপজেলায় সরকারি কলেজ থাকায় গোপালপুর আদর্শ মহিলা ডিগ্রি কলেজের ডিট অফ গিফট (দানপত্র) বাতিল করা হয়েছে। প্রধানমন্ত্রীর সম্মতি চ্যালেঞ্জ করে ৪৭টি উপজেলার অন্য কলেজ মামলা করে। মামলার কারণে জটিলতা নিরসন হওয়ায় ৩১টি কলেজ সরকারি করা হয়েছে। মামলাভুক্ত দুটি কলেজ সরকারি করতে অর্থ ছাড়ের জন্য অর্থ মন্ত্রণালয়ে পাঠানো হয়েছে। আর ১৪টি কলেজ সরকারি করতে আইনি বাধা নেই বলে মাধ্যমিক ও উচ্চশিক্ষা অধিদপ্তরের আইন কর্মকর্তারা মতামত দিয়েছেন। তাদের মতামতের আলোকে এ ১৪টি কলেজ সরকারি করতে প্রধানমন্ত্রীর চূড়ান্ত অনুমোদনের জন্য পাঠানো হবে।